Avainsanat

Tiivistelmä



Avainsanat

1 Laiminlyöntikanne - Yhteisöjen tuomioistuinten toimivalta - Asettuminen laiminlyöntiin syyllistyneen toimielimen asemaan - Asettumista ei voida hyväksyä

(EY:n perustamissopimuksen 175 artiklan toinen kohta ja 176 artikla (joista on tullut EY 232 artiklan toinen kohta ja EY 233 artikla))

2 Laiminlyöntikanne - Luonnolliset henkilöt tai oikeushenkilöt - Kannekelpoiset laiminlyönnit - Pidättyminen toteuttamasta sellaisia toimenpiteitä, joiden avulla taloudellinen toimija olisi voinut ratkaista Somalian kriisistä aiheutuneet hankintavaikeutensa - Toimi, joka koskee yksityisiä suoraan ja erikseen - Tutkittavaksi ottaminen

(EY:n perustamissopimuksen 173 artiklan neljäs kohta (josta on muutettuna tullut EY 230 artiklan neljäs kohta) ja 175 artiklan kolmas kohta (josta on tullut EY 232 artiklan kolmas kohta))

3 Kumoamiskanne - Kannekelpoiset toimet - Käsite - Toimet, joilla on sitovia oikeusvaikutuksia - Epäävän päätöksen kuuluminen käsitteen alaan - Edellytykset

(EY:n perustamissopimuksen 173 artikla (josta on muutettuna tullut EY 230 artikla))

4 Maatalous - Yhteinen markkinajärjestely - Banaanit - Tuontijärjestelmä - Tariffikiintiö - Siirtymätoimenpiteet, joilla pyritään helpottamaan yhteisön järjestelmään siirtymistä - Taloudelliselle toimijalle Somalian kriisistä aiheutuneet hankintavaikeudet - Komission pidättyminen tarvittavien toimenpiteiden toteuttamisesta - Komission päätös, jolla se on evännyt siirtymätoimenpiteitä koskevan hakemuksen, on lainvastainen

(Neuvoston asetuksen N:o 404/93 30 artikla)

5 Maatalous - Yhteinen markkinajärjestely - Banaanit - Tuontijärjestelmä - Tariffikiintiön mukauttaminen markkinointivuoden kuluessa - Edellytykset

(Neuvoston asetuksen N:o 404/93 16 artiklan 3 kohta)

6 Vahingonkorvauskanne - Välittömästi uhkaavat ja ennakoitavissa olevat vahingot - Yhteisön vastuun toteaminen - Asian saattaminen yhteisöjen tuomioistuimen käsiteltäväksi on mahdollista

(EY:n perustamissopimuksen 215 artikla (josta on tullut EY 288 artikla))

7 Sopimussuhteen ulkopuolinen vastuu - Edellytykset - Lainvastaisuus - Hallintotoimen käsite - Banaanien tuontia koskevan tariffikiintiöjärjestelmän osalta tehty siirtymätoimenpiteitä koskeva epäävä päätös kuuluu käsitteen alaan

(EY:n perustamissopimuksen 215 artiklan toinen kohta (josta on tullut EY 288 artiklan toinen kohta))

Tiivistelmä

1 Yhteisöjen tuomioistuin ei voi laiminlyöntikannetta käsitellessään asettua komission asemaan ja antaa tuomiollaan niitä säännöksiä, jotka komission olisi pitänyt antaa täyttääkseen yhteisön oikeudessa tarkoitetun toimimisvelvoitteensa.

(ks. 67 kohta)

2 Vaikka perustamissopimuksen 173 artiklan neljännessä kohdassa (josta on muutettuna tullut EY 230 artiklan neljäs kohta) annetaan yksityisille oikeussubjekteille mahdollisuus nostaa kumoamiskanne toimielimen sellaisesta toimenpiteestä, jota ei ole osoitettu niille, sillä perusteella, että tämä toimenpide koskee niitä suoraan ja erikseen, 175 artiklan kolmatta kohtaa (josta on tullut EY 232 artiklan kolmas kohta) on tulkittava siten, että sillä annetaan myös yksityisille mahdollisuus nostaa laiminlyöntikanne sellaista toimielintä vastaan, joka ei ole toteuttanut niitä suoraan ja erikseen koskevaa toimenpidettä.

Tältä osin on katsottava, että taloudellista toimijaa koskee suoraan se, että komissio jättää toteuttamatta banaanialan yhteisestä markkinajärjestelystä annetun asetuksen N:o 404/93 30 artiklan nojalla toimenpiteitä, joiden avulla kyseinen toimija olisi voinut hankkia kolmansista maista peräisin olevia banaaneja Somalian sisällissodan aiheuttaman tilanteen seurauksena sen takia että ei ole epäilystä siitä, että vaaditut toimenpiteet olisivat koskeneet sitä suoraan, koska jos komissio olisi toteuttanut vaaditut toimenpiteet, kansallisilla viranomaisilla olisi ollut pelkkä täytäntöönpanotehtävä niiden soveltamiseksi.

Tällaisen pidättymisen on katsottava koskevan kyseistä toimijaa myös erikseen siten, että koska se oli ennen vuotta 1991 ainoa somalialaisten banaanien tuoja yhteisössä ja siten ainoa tuoja, joka kärsi sisällissodasta aiheutuneista vahingoista, komission olisi pitänyt ottaa sen tilanne huomioon, jos se olisi toiminut kyseisen asetuksen 30 artiklan nojalla. Kyseisen toimijan tilanne erottui näin ollen riittävästi kaikista muista banaanialan toimijoista.

(ks. 79, 81 ja 84 kohta)

3 Perustamissopimuksen 173 artiklassa (josta on muutettuna tullut EY 230 artikla) tarkoitettuja kannekelpoisia toimia tai päätöksiä ovat sellaiset toimenpiteet, joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi. Jos komission päätös on lisäksi luonteeltaan kieltävä, sitä on arvioitava sen vaatimuksen luonteen pohjalta, johon se on annettu vastauksena. Erityisesti kieltäytyminen on toimenpide, josta voidaan nostaa perustamissopimuksen 173 artiklassa tarkoitettu kumoamiskanne, jos toimenpide, jonka toteuttamisesta toimielin on kieltäytynyt, olisi voitu riitauttaa tämän määräyksen nojalla.

(ks. 91-92 kohta)

4 Banaanialan yhteisestä markkinajärjestelystä annetun asetuksen N:o 404/93 30 artiklaa, jossa komissio velvoitetaan toteuttamaan tarpeellisiksi katsotut siirtymätoimenpiteet, sovelletaan sillä edellytyksellä, että erityistoimenpiteillä, jotka komission on toteutettava, pyritään helpottamaan siirtymistä kansallisista järjestelmistä yhteiseen markkinajärjestelyyn ja että toimenpiteet ovat tähän tarkoitukseen tarpeellisia. Tältä osin on todettava, että vaikka banaanien hankintaa koskevat taloudellisen toimijan vaikeudet liittyvät Somaliassa vuoden 1990 lopussa alkaneeseen sisällissotaan, ne ovat välitön seuraus yhteisen markkinajärjestelyn käyttöönotosta, koska kyseinen järjestelmä on todellisuudessa aiheuttanut sen, että kyseisellä toimijalla aikaisemman kansallisen järjestelmän mukaan ollut mahdollisuus korvata somalialaisten banaanien vähentynyt tarjonta on objektiivisesti katsoen pienentynyt merkittävällä tavalla. Näillä vaikeuksilla on siten ollut vakavia seurauksia kyseisen toimijan taloudellisen toiminnan elinkelpoisuuteen, ja ne ovat voineet vaarantaa tämän toiminnan jatkumisen. Kyseiset vaikeudet ovat siten olleet merkittäviä vaikeuksia, joiden vuoksi komissiolla on mainitun 30 artiklan mukaan velvollisuus toteuttaa tarpeellisiksi katsotut toimenpiteet.

Komissio on tehnyt ilmeisen arviointivirheen katsoessaan, että kyseinen toimija kykeni markkinoiden mukaisesti toimimalla voittamaan ne merkittävät vaikeudet, jotka siirtyminen kansallisesta järjestelmästä yhteisön järjestelmään aiheutti, koska se, että komissio olisi toteuttanut 30 artiklassa tarkoitettuja siirtymätoimenpiteitä, oli ainoa keino, jolla olisi voitu vastata toimijalle aiheutuneisiin vaikeuksiin. Kyseisten toimenpiteiden toteuttaminen oli näin ollen ilmeisen tarpeellista.

Tästä seuraa, että kyseisen toimijan vaatimukset toisaalta siitä, että komission todetaan lainvastaisesti jättäneen toteuttamatta mainitussa 30 artiklassa tarkoitetut tarpeelliset toimenpiteet, jotta kyseinen toimija olisi kyennyt ratkaisemaan Somalian kriisistä aiheutuneet hankintavaikeudet, ja toisaalta siitä, että komission päätös, jolla on kieltäydytty hyväksymästä toimijan vaatimusta, joka koski siirtymätoimenpiteiden toteuttamista banaanien tuontia koskevan tariffikiintiön osalta, ovat perusteltuja.

(ks. 138, 143, 149 ja 153 kohta)

5 Banaanialan yhteisestä markkinajärjestelystä annetun asetuksen N:o 404/93 16 artiklan 3 kohdassa velvoitetaan toimielimet mukauttamaan kolmansien maiden banaanien ja muiden kuin perinteisten AKT-banaanien tuonnille vahvistettavaa vuosittaista tariffikiintiötä, kun tällainen tarve todetaan markkinointivuoden aikana erityisesti tuonnin edellytyksiä haittaavien erityisolojen huomioon ottamiseksi. Lisäksi kyseisen kiintiön tarkistus markkinointivuoden aikana on välttämätöntä ainoastaan, jos yhteisön banaanien ja perinteisten AKT-banaanien tuotanto jää arviota pienemmäksi tai jos banaanien tosiasiallinen kulutus yhteisössä ylittää nämä arviot.

(ks. 162 kohta)

6 Perustamissopimuksen 215 artiklassa (josta on tullut EY 288 artikla) ei estetä asian saattamista yhteisön tuomioistuimen käsiteltäväksi välittömästi uhkaavia ja riittävällä varmuudella ennakoitavissa olevia vahinkoja koskevan yhteisön vastuun toteamiseksi, vaikka vahingon suuruutta ei vielä voidakaan täsmällisesti määrittää. Suurempien vahinkojen aiheutumisen ehkäisemiseksi voi nimittäin osoittautua tarpeelliseksi saattaa asia tuomioistuimen käsiteltäväksi heti, kun vahingon syy on varmistunut. Jos konkreettisesta ja lainsäädännöllisestä tilanteesta mahdollisesti aiheutuva vahinko on välittömästi uhkaava, kantaja voi varata itselleen oikeuden täsmentää myöhemmin sen vahingon suuruuden, joka yhteisön olisi mahdollisesti korvattava, ja vaatia toistaiseksi ainoastaan yhteisön vastuun toteamista.

(ks. 192-193 ja 221 kohta)

7 Sopimussuhteen ulkopuolisen yhteisön vastuun syntymisen edellytyksenä on se, että kantaja näyttää toteen toimielimen riitautetun toiminnan lainvastaisuuden, vahingon syntymisen sekä toiminnan ja väitetyn vahingon välisen syy-yhteyden.

Hallintotoimien yhteydessä mitä tahansa oikeussääntöjen rikkomista on pidettävä sellaisena lainvastaisuutena, joka voi aiheuttaa yhteisön vahingonkorvausvastuun. Tältä osin päätös, jolla komissio on kieltäytynyt toteuttamasta väliaikaisia toimenpiteitä, joiden avulla se vuosittainen määrä, joka taloudelliselle toimijalle vahvistettiin perinteisten AKT-banaanien tuontitodistusten saamiseksi, olisi laskettu ottaen huomioon ne määrät, joita kyseinen toimija piti kaupan vuosina 1988, 1989 ja 1990, on yksittäinen päätös ja siten hallintotoimi, vaikka se perustuukin banaanialan yhteisestä markkinajärjestelystä annetun asetuksen N:o 404/93 30 artiklaan, jossa komissio velvoitetaan toteuttamaan tarpeelliset siirtymätoimenpiteet helpottamaan siirtymistä kansallisista järjestelmistä yhteiseen markkinajärjestelyyn ja jossa kyseiselle toimielimelle annetaan laaja harkintavalta.

(ks. 204-206 kohta)